G...... par la divine commiseration, évesque d’Aucerre, etc. Sçavoir faisons que comme executeurs de nostre cher pere monsieur Gui de Mellot, jadis seigneur de S. Prix, escuyer. Nous avons assigné aux moynes de Sainct-Germain d’Aucerre soixante sols d’annuel revenu pour l’anniversaire de nostredit feu sieur père, à prendre tous les ans à la Purification de Nostre-Dame, sur la justice de S. Prix. Parquoy quiconque sera juge de S. Prix, payera ausdits moines ladite somme, et du revenus appartenans à ladite justice; que s’il n’estoient pas suffisans, nostre amé neveu Droco de Mellot, maintenant seigneur de S. Prix, du consentement duquel nous avons faict la susdite assignation, ou qui sera seigneur de S. Prix, sera tenu de suppléer au deffault. A aussi voulu nostre dit neveu, que si luy ou le juge de S. Prix, ou celuy qui tiendra ladite justice manquent à ces choses susdites que nous et nos successeurs puissions promulguer contre eux des excommunications, et des sentences d’interdiction sur la ville de S. Prix, à ce soy et ses successeurs. Or lesdits moines sont tenus de celebrer solemnellement tous les ans en leur église l’anniversaire dudict feu Guillaume depuis qu’il est mort, l’an M. CC. LX, en avril.